Απόστολος Γεωργιάδης

Ο Απόστολος Γεωργιάδης (7 Μαρτίου 1935) είναι Έλληνας νομικός, καθηγητής Αστικού Δικαίου στο Πανεπιστήμιο Αθηνών, συγγραφέας νομικών συγγραμμάτων, τακτικό μέλος της Ακαδημίας Αθηνών. 

Βιογραφικά Στοιχεία
Ο Απόστολος Γεωργιάδης γεννήθηκε το 1935 στην Καλαμάτα ως τρίτο παιδί του δικηγόρου της πόλεως Σταύρου Γεωργιάδη. Αποφοίτησε το 1952 με «άριστα» από το Πειραματικό Σχολείο του Πανεπιστημίου Αθηνών και το 1956 έλαβε το πτυχίο της Νομικής Σχολής του ίδιου Πανεπιστημίου με τον ίδιο βαθμό.

Μετά την εκπλήρωση των στρατιωτικών του καθηκόντων συνέχισε τις νομικές σπουδές του σε πανεπιστήμια της (τότε Δυτικής) Γερμανίας (Γκέτινγκεν, Κιέλου, Μονάχου) αρχικά με υποτροφία του Ιδρύματος Κρατικών Υποτροφιών. Η Νομική Σχολή του Μονάχου τον ανακήρυξε το 1962 διδάκτορα, το 1967 υφηγητή και το 1970 καθηγητή του Αστικού Δικαίου, της Πολιτικής Δικονομίας, του Ιδιωτικού Διεθνούς Δικαίου και της Συγκριτικής των Δικαίων. Δίδαξε στο Πανεπιστήμιο του Μονάχου μέχρι το 1973, οπότε εξελέγη καθηγητής Αστικού Δικαίου στη Νομική Σχολή του Πανεπιστημίου Αθηνών. Δίδαξε μέχρι το 2002, οπότε και αποχώρησε ως ομότιμος καθηγητής.

Το 2000 εξελέγη τακτικό μέλος της Ακαδημίας Αθηνών, της οποίας διετέλεσε πρόεδρος το έτος 2011. Επίσης δίδαξε ως επισκέπτης καθηγητής στην ΑΣΟΕΕ (νυν Οικονομικό Πανεπιστήμιο) και στη Νομική Σχολή του Δημοκρίτειου Πανεπιστημίου Θράκης.

Ίδρυσε την «Ένωση Αστικολόγων», της οποίας υπήρξε ο πρώτος πρόεδρος (1995-1999), και είναι μέλος της «Γερμανικής Ένωσης Αστικολόγων». Διετέλεσε Γενικός Διευθυντής Ανώτατης Εκπαιδεύσεως του Υπουργείου Παιδείας (1979-1981), Διοικητής της Εθνικής Κτηματικής Τράπεζας της Ελλάδος (1989-1993), πρόεδρος και μέλος νομοπαρασκευαστικών επιτροπών, μέλος του Ανώτατου Ειδικού Δικαστηρίου καθώς ελληνικών και αλλοδαπών επιστημονικών οργανώσεων και εταιρειών. Ίδρυσε το 2001 και διευθύνει μέχρι σήμερα το νομικό περιοδικό «Χρονικά Ιδιωτικού Δικαίου».

Έχει συγγράψει μεγάλο αριθμό νομικών βιβλίων, μονογραφιών, μελετών στην ελληνική και τη γερμανική γλώσσα.

Παράλληλα με τη διδασκαλία και τη συγγραφική δραστηριότητα άσκησε το δικηγορικό λειτούργημα και προσέφερε τις νομικές υπηρεσίες του ως δικηγόρος και νομικός σύμβουλος σε τράπεζες, οργανισμούς, μεγάλες εταιρείες αλλά και ιδιώτες. Δικηγόρος Αθηνών από το έτος 1959, ίδρυσε τη δικηγορική εταιρεία «Απόστολος Σ. Γεωργιάδης και Συνεργάτες».

Τιμητικές Διακρίσεις
Του έχουν απονεμηθεί οι εξής τιμητικές διακρίσεις: 
 Ο Ανώτερος Ταξιάρχης του Τάγματος της Τιμής από την Ελληνική Πολιτεία (2014). 
 Ο τίτλος του «επίτιμου καθηγητή» από το Πανεπιστήμιο Αθηνών (2005). 
 Ο τίτλος του επίτιμου διδάκτορα από το Δημοκρίτειο Πανεπιστήμιο Θράκης (2002) και το Αριστοτέλειο Πανεπιστήμιο Θεσσαλονίκης (2008). 
 Το οφφίκιο «Άρχων Μέγας Νομοφύλαξ της Αγίας του Χριστού Μεγάλης Εκκλησίας» από το Οικουμενικό Πατριαρχείο Κωνσταντινουπόλεως (2000). 
Εκδόθηκαν προς τιμή του από συναδέλφους, συνεργάτες και μαθητές (Έλληνες και ξένους) οι τιμητικοί τόμοι:

α) «Γενέθλιον Απόστολου Σ. Γεωργιάδη» τόμοι Ι και ΙΙ (σ. 2744), 2006, Εκδόσεις Αντ. Σάκκουλα

β) Festschrift für Apostolos Georgiades zum 70. Geburtstag (σ. 1314), 2006, έκδοση C. H. Beck- Ant. N. Sakkoulas- Staempfli.

Βασική εργογραφία
 Γενικές Αρχές Αστικού Δικαίου, 5η έκδ. 2019, Δίκαιο & Οικονομία - Π.Ν. Σάκκουλας
Τι είναι δίκαιο; Η νομική επιστήμη για όλους, 2018, Πανεπιστημιακές Εκδόσεις Κρήτης
Αναζητώντας το δίκαιο, 2017,Δίκαιο & Οικονομία - Π.Ν. Σάκκουλας
Οικογενειακό Δίκαιο, 2η έκδ., 2017, Εκδόσεις Σάκκουλα
Γενικές Αρχές Αστικού Δικαίου, 4η έκδ. 2012, Δίκαιο & Οικονομία - Π.Ν. Σάκκουλας.
 Ενοχικό Δίκαιο, Γενικό Μέρος, 2η έκδ. 2015, Δίκαιο & Οικονομία - Π.Ν. Σάκκουλας.
 Ενοχικό Δίκαιο, Ειδικό μέρος, τόμ. Ι και ΙΙ, 2004 και 2006, Δίκαιο & Οικονομία - Π.Ν. Σάκκουλας.
 Εμπράγματο Δίκαιο, 2η έκδοση, 2010, Εκδόσεις Σάκκουλα.
 Οικογενειακό Δίκαιο, 2014, Εκδόσεις Σάκκουλα.
 Κληρονομικό Δίκαιο, 2η έκδοση, 2013, Δίκαιο & Οικονομία - Π.Ν. Σάκκουλας.
 Σύντομη Ερμηνεία του Αστικού Κώδικα (επιμ.), τόμοι Ι & ΙΙ, 2010 & 2013, Δίκαιο & Οικονομία- Π.Ν. Σάκκουλας.
 Αστικός Κώδικας – Ερμηνεία κατ’ άρθρο, τόμοι I – X, 1978 – 2003 (με τον Μιχάλη Σταθόπουλο και συνεργάτες), Δίκαιο & Οικονομία- Π.Ν. Σάκκουλας.
 Η εξασφάλιση των πιστώσεων, 2η έκδοση, 2008, Δίκαιο & Οικονομία- Π.Ν. Σάκκουλας.
 Νέες μορφές συμβάσεων, 6η έκδοση, 2015, Νομική Βιβλιοθήκη.
 Έλληνες Αστικολόγοι του 20ού αιώνα (επιμ.), 2010, Δίκαιο & Οικονομία - Π.Ν. Σάκκουλας.
 Σύνθεση Αστικού Δικαίου, 3η έκδ. 2013, Νομική Βιβλιοθήκη.
 Ζητήματα αστικής ευθύνης, 1972
 Σύμφωνον προαιρέσεως και δικαίωμα προαιρέσεως (Οption), 1970.
 Die Anspruchskonkurrenz im Zivilrecht und Zivilprozessrecht, 1968, C.H. Beck in München.
 Die Eigentumsanwartschaft beim Vorbehaltskauf, 1963, J.C.B. Mohr (Paul Siebeck), Tübingen.

Πηγές

Κατηγορία:Έλληνες νομικοί
Κατηγορία:Έλληνες συγγραφείς του 20ού αιώνα
Κατηγορία:Καθηγητές νομικής Αθηνών
Κατηγορία:Μέλη της Ακαδημίας Αθηνών
Κατηγορία:Πρόεδροι της Ακαδημίας Αθηνών
Κατηγορία:Ανώτερος Ταξιάρχης του Τάγματος της Τιμής
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες συγγραφείς του 21ου αιώνα